सदमा ऐसा था कि मनोचिकित्सक बुलाने पड़े थे; फिल्म के सेट पर कांपने लगते थे
Rishi Kapoor 3rd Death Anniversary - When Rishi Kapoor Went Into Depression. फिल्म कर्ज को ऋषि कपूर की सबसे पॉपुलर फिल्मों में से एक गिना जाता है लेकिन रिलीज होने पर फिल्म बॉक्स ऑफिस पर बुरी तरह फेल रही थी। फिल्म के फ्लॉप होने पर ऋषि कपूर सदमें में चले गए थे
फिल्म 'कर्ज' को ऋषि कपूर की सबसे पॉपुलर फिल्मों में से एक गिना जाता है लेकिन रिलीज होने पर फिल्म बॉक्स ऑफिस पर बुरी तरह फेल रही थी। फिल्म के फ्लॉप होने पर ऋषि कपूर सदमे में चले गए थे। अपनी ऑटोबायोग्राफी में दिवंगत एक्टर ऋषि कपूर ने लिखा कि कर्ज के फ्लॉप होने पर वो इतने गहरे डिप्रेशन में चले गए कि कैमरा तक फेस नहीं कर पा रहे थे।
उन्होंने लिखा कि वो सेट पर कांपने लगते थे। यहां तक कि कभी-कभार बेहोशी की नौबत आ जाती थी। कर्ज की रिलीज के वक्त ही ऋषि की शादी हुई थी। उन्हें लगा कि शादी की वजह से उनकी फैन बेस में कमी आ गई है।
कर्ज से काफी उम्मीदें थी, फ्लॉप होने पर अंदर से टूट गए ऋषि
दिग्गज एक्टर ऋषि कपूर की बायोग्राफी खुल्लम खुल्ला में काफी सारी ऐसी बातें लिखी हैं, जो उन्होंने ने कभी शेयर नहीं की। फिल्म कर्ज के साथ भी यही वाकया जुड़ा हुआ है।
इस फिल्म की बात करते हुए उन्होंने लिखा, 'कर्ज से मुझे काफी उम्मीदें थी। मैंने सोचा कि ये फिल्म मेरे करियर में चमत्कार कर देगी। फिल्म में शानदार म्यूजिक, बेहतरीन स्टारकास्ट थी। फिल्म में सभी ने काफी शानदार काम किया था। मुझे विश्वास था कि फिल्म अच्छा प्रदर्शन करेगी। हालांकि जब ऐसा नहीं हुआ तो मैं अंदर से टूट गया।'
पिता राज कपूर ने मनोचिकित्सक तक को बुला लिया
ऋषि की किताब में लिखे किस्से के मुताबिक कर्ज की रिलीज के बाद वो काफी उदास रहने लगे थे। वो उस वक्त एक साथ चार फिल्मों की शूटिंग कर रहे थे लेकिन काम में उनका मन नहीं लग रहा था। वो सेट पर जाते तो कैमरे का सामना नहीं कर पा रहे थे।
उन्होंने लिखा, 'मैं मेकअप रूम में जाकर बैठा रहता था। वहां बैठ कर पानी मांगा करता था। मेरे पिता राज कपूर को मेरी सेहत की फिक्र होने लगी। उन्होंने जांच के लिए मनोचिकित्सक तक को बुलाया।'
ऋषि ने फिल्म के हर सीन में अपना बेस्ट दिया था- सुभाष घई
कर्ज की असफलता से ऋषि कपूर अकेले परेशान नहीं थे। फिल्म के डायरेक्टर सुभाष घई भी काफी निराश थे। उन्होंने कर्ज के साथ अपना बैनर लॉन्च किया था। फिल्म के फ्लॉप होने पर उनकी भी प्रतिष्ठा को काफी नुकसान हुआ।
एक पुराने इंटरव्यू में सुभाष घई ने कहा, मुझे पता चला कि डिप्रेशन की वजह से ऋषि कपूर हॉस्पिटल में भर्ती हो गए हैं। उन्होंने फिल्म के हर सीन के लिए कड़ी मेहनत की थी। उन्हें फिल्म पर काफी गर्व था। उन्हें उम्मीद थी कि फिल्म कमाल करेगी।
हालांकि फिल्म अपनी लागत की केवल 20% हिस्से के साथ ओपेन हुई। मैंने राज कपूर साहब को बताया कि फिल्म भले ही कामर्शियली सक्सेस न हुई हो लेकिन हमने एक अच्छी फिल्म बनाई है।
'ऐसा लगता जैसे लाइट मेरे ऊपर गिर रही है'
ऋषि ने अपनी किताब में लिखा कि उनकी खराब की वजह सिर्फ कर्ज का फ्लॉप होना था। उन्होंने लिखा- जब मैं अपने दोस्तों के साथ बैठ कर ड्रिंक करता तो सब कुछ सही रहता था। उस वक्त मेरा कॉन्फिडेंस लौट आता था। लेकिन अगले दिन जब सेट पर जाता तो लगता कि सामने वाली बड़ी लाइट मेरे ऊपर आकर गिर रही है। हालांकि धीरे-धीरे ही सही लेकिन मैं इससे निकलने में कामयाब रहा।
